SKRIFTLIG FORESPØRGSEL E-2393/00

af Richard Howitt (PSE) til Kommissionen

(13. juli 2000)

Om: SCR's revisionsenhed

Kan Kommissionen oplyse, hvilke retningslinjer og hvilke procedurer der gælder for SCR's (den fælles RELEX-tjenestes) revisionsenhed og navnlig besvare følgende spørgsmål:

1. Mener Kommissionen, at det er værdifuldt at opnå en klar opdeling af funktioner mellem revision, strategi og ledelse inden for tjenestegrenene?

2. Betragtes enheden som en uafhængig revisionsenhed, og hvilke foranstaltninger er der i givet fald truffet for at sikre en sådan uafhængig status i praksis?

3. Hvilke procedurer er der fastlagt for at overvåge revisionsenhedens arbejde og sikre, at enheden udfører sine opgaver på fyldestgørende måde og nøje overholder de opstillede retningslinjer og procedurer?

4. Hvilke foranstaltninger gennemføres der for at sikre de rettigheder, der tilkommer modtagerne af tilskud fra Kommissionen i forbindelse med revisionsundersøgelser, som foretages af SCR-revisionsenheden?

5. Er det Kommissionens politik at give dem, der underkastes revision, et eksemplar af retningslinjerne for revisionsarbejdet, en klar redegørelse for deres rettigheder i forbindelse med revisionsprocessen ved begyndelsen af revisionsarbejdet og en kopi af den færdige revisionsrapport? I benægtende fald: hvad er begrundelsen for ikke at føre en sådan politik? Hvilke muligheder har de, der underkastes revision, for at klage over resultaterne af en revisionsundersøgelse og over Kommissionens vurdering af sådanne resultater?

6. Hvilke foranstaltninger er der truffet for at sikre, at de, der underkastes revision, modtager fyldestgørende oplysninger og får tilstrækkelig tid til at reagere på resultaterne af en revisionsundersøgelse, til at drøfte disse resultater med Kommissionen og til at nå til enighed med Kommissionen om eventuelle afhjælpningsforanstaltninger?

7. Sondrer Kommissionen ved opfølgningen af revisionsundersøgelser mellem sager, hvor der ensidigt og omgående skal træffes foranstaltninger over for den, der er blevet underkastet revision, og sager, hvor Kommissionen indledningsvis vil vælge at indgå en aftale om afhjælpningsforanstaltninger, inden resultaterne kommer til at påvirke Kommissionens forvaltning af tilskud til den pågældende? Hvilke kriterier benyttes der i givet fald for at opstille denne sondring, og hvilke foranstaltninger træffes der for at sikre, at de overholdes strengt?

Svar afgivet på Kommissionens vegne af Christopher Patten

(28. september 2000)

Som det ærede medlem sikkert er klar over, er Kommissionen ved at foretage en gennemgribende reform af sin administrative og finansielle forvaltning. To af de vigtigste elementer i denne reform er, at de delegerede anvisningsberettigede i de forskellige generaldirektorater og tjenester får større uafhængighed, samtidig med at de skal sikre forsvarlig intern kontrol, samt at der oprettes en intern revisionstjeneste, der skal føre tilsyn med og rapportere om disse interne kontrollers effektivitet.

Som et led i reformen vil der desuden blive oprettet en revisionsfuktion i alle generaldirektorater og tjenester. Udover at rådgive generaldirektøren eller kontorchefen, om hvorledes det interne kontrolsystem kan forbedres, skal revisionstjensten også foretage revision af projekter og finansielle aktiviteter, der finansieres af Kommissionen. I visse tjenestegrene, som f.eks. Den Fælles Tjeneste for Eksterne Forbindelser, udføres en del af dette arbejde allerede af de etablerede revisionsenheder.

Revisionen af de tildelte bevillinger og de finansierede projekter finder sted i henhold til de betingelser, der er fastsat i de kontrakter, der gælder for EU-støtte. Støttemodtagerne får altid meddelelse om en forestående revision.

Hvis Kommissionens revisorer konstater, at EU-støtten er blevet bevilget på grundlag af ukorrekte oplysninger fra modtageren eller at støtten ikke er blevet anvendt i overensstemmelse med de kontraktlige betingelser og bestemmelser, bliver dette rapporteret til den delegerede anvisningsberettigede, som træffer afgørelse om, hvilke forholdsregler der skal træffes.

En revisionsrapport er et internt og fortroligt dokument, som vil blive behandlet af de relevante tjenestegrene i Kommissionen. I enkelte tilfælde, og hvis omstændighederne tillader det, kan den pågældende tjenestegren frigive en del af eller hele revisionsrapporten til kontraktmodtageren, for at denne kan reagere og forklare sig.